Broj: 711-I-831-P-96/22-02-17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Bojane Fumić, pročelnice Jedinstvenog upravnog odjela Općine Gračac**,za davanjem očitovanja,na 160. sjednici, održanoj 17. veljače 2022., daje sljedeće

**OČITOVANJE**

**Za tumačenje odredbi članka 4. stavaka 3. do 5. ZSSI/21-a podnositeljica se upućuje da se obrati Ministarstvu pravosuđa i uprave.**

Obrazloženje

Bojana Fumić, pročelnica Jedinstvenog upravnog odjela Općine Gračac, podnijela je zahtjev za očitovanjem koji je u knjigama ulazne pošte zaprimljen 9. veljače 2022. pod brojem: 711-U-2551-P-96/22-01-3, povodom kojeg se vodi predmet broj P-96/22.

U zahtjevu podnositeljica traži mišljenje Povjerenstva u pogledu izvršavanja obveza iz članka 4. stavaka 3. - 5. ZSSI/21-a.

Naime, podnositeljica navodi da se istim propisane obveze kojima se određuje postupanja nakon stupanja na dužnost, odnosno nakon nastupa okolnosti stupanja u poslovni odnos, ali da nije jasno na koji se način ova odredbe primjenjuju u odnosu na zatečene članove predstavničkih tijela jedinica lokalne i područne (regionalne) samouprave koji su ovu dužnost obnašali prije stupanja ZSSI/21-a na snagu, odnosno da nije jasno koliko u odnosu na njih iznosi rok za objavu Popisa poslovnih udjela na mrežnim stranicama jedinice te postoji li obrazac za prijavu promjena kao i obrazac za popis poslovnih udjela.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, jer je službenik u jedinici lokalne samouprave, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 4. stavkom 3. ZSSI/21-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Sukladno članku 4. stavku 4. ZSSI/21-a popis udjela iz stavka 3. toga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, prema članku 4. stavku 5. ZSSI/21-a, član predstavničkog tijela dužan je pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Nadzor nad ispunjenjem obveza iz stavaka 3., 4. i 5. toga članka, prema članku 4. stavku 6. ZSSI/-21-a, provodi Povjerenstvo.

Člankom 3. ZSSI/21-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI/21-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno stavku 3. navedenog članka ZSSI/21-a odredbe toga Zakona primjenjuju se i na rukovodeće državne službenike koje imenuje Vlada Republike Hrvatske na temelju prethodno provedenog natječaja, i to u dijelu koji se odnosi na obvezu podnošenja imovinske kartice te izricanje sankcije.

Člankom 3. ZSSI/21-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju traži tumačenje kako treba postupiti član ili predsjednik predstavničkog tijela jedinice lokalne samouprave, odnosno samo predstavničko tijelo ukoliko postoje ili nastanu okolnosti koje su predviđene kao razlog obavještavanja u članku 4. ZSSI/21-a, kao i sama jedinica lokalne samouprave u pogledu obvezeredovitog ažuriranja podataka o popisima udjela na mrežnim stranicama. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI/21-a.

Nadalje, izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI/21-a, propisani su odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 137/21.).

Upućuje se podnositeljica da se sa zahtjevom kako postupiti obrati Ministarstvu pravosuđa i uprave, koje tumači odredbe Zakona o lokalnoj i područnoj (regionalnoj) samoupravi i Zakona o lokalnim izborima.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana